Regeringskantoordiefstal: Aanklagte teen twee teruggetrekŉ Foto van die verdagte wat van veiligheidskameras af bekom is. Foto: SAPD Landdros Adriaan Bekker het Woensdag gehoor die staat trek voorlopig die aanklagte teen Khayalethu Mgatyelwa en Albert Ramabele terug, terwyl die saak teen William Mmotong uitgestel word. Mmotong werk vir die SSA as ŉ lyfwag. Die staat het versoek dat die saak uitgestel word vir verdere ondersoek, maar Mmotong se regsverteenwoordiger, adv. Joshua Mashao, het die versoek teengestaan en gesê die staat het voorheen aangedui hy het genoeg bewyse vir die verhoor om voort te gaan. Bekker het ingestem om die saak tot 11 Julie uit te stel en Mmotong se borgtog te verleng. Luvuyo Mfaku, woordvoerder van die nasionale vervolgingsgesag (NVG), het na afloop van die hofverrigtinge gesê die aanklagte teen Mgatyelwa en Ramabele is vir eers teruggetrek omdat daar nie sterk bewyse is om hulle met die misdaad te verbind nie. “Die bewyse wat ons het, kon nie bevestig of versterk word deur kenners se getuienis wat steeds uitstaande is nie, maar ons sal ons besluit heroorweeg sodra hierdie getuienis ontvang is,” het Mfaku gesê. Mgatyelwa, ŉ SSA-veiligheidswag wat vroeër geskors is en Ramabele, ŉ paneelklopper, het verlig gelyk toe die aanklagte teen hulle teruggetrek is. Die Valke het die drie verlede jaar in hegtenis geneem na die inbraak by die SSA se hoofkantoor in Pretoria op 27 Desember. Ramabele en Mmotong is later op borgtog van R10 000 elk vrygelaat, terwyl borgtog van R5 000 aan Mgatyelwa toegestaan is. Lees die vorige berigte oor die regeringskantoordiefstal op Maroela Media.